Stilfontein al 18 jaar sonder brandweerstasieArgieffoto Inwoners van Stilfontein in Noordwes moet byna twee dekades al sonder ’n brandweerstasie in dié dorp klaarkom met die naaste brandweerstasie wat 20 km ver geleë is. Lourens Cromhout, DA-raadslid, sê in ’n verklaring daar is oor die afgelope 18 jaar verskeie pogings aangewend om die brandweerstasie weer in gebruik te kry. Volgens Cromhout staan die brandweerstasie leeg sedert die brandweerstasies van Stilfontein, Orkney, Hartbeesfontein en Klersdorp in 2001 saamgesmelt en die provinsiale ambulansdienste tot 2003 die gebou gebruik het. Dit is sedertdien ’n gespook om die tekort aan brandbestryders en voldoende brandbestrydingstoerusting baas te raak. Dié tekortkominge laat inwoners jare later steeds in die genade van die Klerksdorp-brandweerstasie. Die omvang van die probleem het onlangs weer duidelik geword toe verskeie huise te midde van onluste in ’n brand op die dorp vernietig is. “Dié eiendom kon gered gewees het as daar ’n brandweerstasie op Stilfontein was,” meen Cromhout. Die DA gaan nou ’n skrywe aan Gordon Kegakilwe, LUR vir plaaslike regering in Noordwes, rig om dringend werk te maak van die gebrek aan nooddienste in Stilfontein asook die omliggende Khuma-gebied.